ตามคาด! ITEL คว้างานโรงเรียนประชารัฐ รอลุ้นสอยงานอีกพันล้านในเดือนหน้า
ตามคาด! ITEL คว้างานโรงเรียนประชารัฐ รอลุ้นสอยงานอีกพันล้านในเดือนหน้า 
25 ต.ค. 2559

บริษัท อินเตอร์ลิ้งค์ เทเลคอม จำกัด (มหาชน) หรือ ITEL ระบุว่า บริษัทได้เข้าลงนามในสัญญาว่าจ้างสำรวจ ออกแบบ และติดตั้งอุปกรณ์พร้อมทั้งจัดหาวัสดุอุปกรณ์และงานบริหารคลังสินค้า (โครงการโรงเรียนประชารัฐ) สัญญาเลขที่ 3533-C-003 กับบริษัท บีเอฟเคที (ประเทศไทย) จำกัด ซึ่งเป็นผู้จ้าง โดยสัญญามีมูลค่า 75.86 ล้านบาท ไม่รวมภาษีมูลค่าเพิ่ม และมีกำหนดแล้วเสร็จภายใน 5 เดือน โดยบริษัทได้รับมอบหมายให้เข้าดำเนินการทั้งสิ้นจำนวน 1,281 โรงเรียน
ทั้งนี้บริษัทได้เข้ายื่นซองประมูลงาน โครงการซ่อมบำรุงสายใยแก้วนำแสง สี่ภาค ทั้งสิ้นสี่โครงการราคารวมราว 400 ล้านบาท โดยคาดว่าจะมีการประมูลราคาหรืออีอ๊อคชั่นภายในเดือนพฤศจิกายน รวมทั้งเข้าร่วมยื่นซองประมูลงานโครงการก่อสร้างศูนย์สำรองข้อมูลหรือดาต้าเซ็นเตอร์สำหรับการไฟฟ้าส่วนภูมิภาค มูลค่าโครงการ 714 ล้านบาท ซึ่งคาดว่าจะมีการประมูลราคาในช่วงปลายเดือนพฤศจิกายน โดยงานดังกล่าวได้ร่วมกับบริษัทก่อสร้างรายใหญ่เจเดอะบิวเอส JWS